S-1027/2012

Mál þetta, sem þingfest var 13. febrúar sl. og dómtekið 20. febrúar sl., er höfðað með ákæru lögreglustjórans á Suðurnesjum, dagsettri 21. desember 2012, á hendur K-x-x S-x-x, kt. 000000-0000, Beykidal 6, 260 Reykjanesbæ,

I. (008-2012-2260)

„Fyrir þjófnað, með því að hafa föstudaginn 24. febrúar 2012, í auðgunarskyni, ásamt P-x-x J-x-x, fæðingardagur 11.07.1996, brotist inn í íbúðarhúsnæði að Hraundal 2, Reykjanesbæ, með því að fara inn um glugga á húsinu og stela þaðan 4 flöskum af áfengi að óþekktu verðmæti, töluverðu af skartgripum af óþekktri tegund og að óþekktu verðmæti, svokallaðri startbyssu af óþekktri tegund og að óþekktu verðmæti og Tag Heuer armbandsúri, raðnúmer WJ117.BA0575, að verðmæti 1.000.000 kr.

Telst háttsemi þessi varða við 1. mgr. 244. gr. almennra hegningarlaga nr. 19/1940.

II. (007-2012-29558)

Fyrir umferðarlagabrot, með því að hafa aðfaranótt laugardagsins 26. maí 2012, ekið bifreiðinni SF622, vestur Reykjanesbraut, við Kaplakrika, Hafnarfirði, sviptur ökuréttindum og undir áhrifum áfengis og ávana- og fíkniefna (Vínandamagn í blóði 1,59‰ og tetrahýdrókannabínólsýra fannst í þvagi).

Telst háttsemi þessi varða við 1., sbr. 3., mgr. 45. gr., 1. mgr., sbr. 2. mgr., 45. gr. a. og 1. mgr. 48. gr., sbr. 5. gr., laga nr. 66/2006, sbr. 1. mgr. 100. gr. umferðarlaga nr. 50/1987.

III. (007-2012-34255)

Fyrir umferðarlagabrot, með því að hafa föstudaginn 16. júní 2012, ekið bifreiðinni SF622, án þess að hjólbarðar bifreiðarinnar væru í lögmæltu ástandi, frá bifreiðastæði við Dalshraun 15, Hafnarfirði, sviptur ökuréttindum og undir áhrifum áfengis (Vínandamagn í blóði 0,64‰). Er ákærði ók bifreiðinni frá bifreiðastæðinu við Dalshraun 15, skall bifreið hans á vinstra framhorn bifreiðarinnar YF627, með þeim afleiðingum að báðar bifreiðarnar skemmdust nokkuð. Í kjölfar árekstursins ók ákærði af vettvangi án þess að nema staðar og gera grein fyrir nafni sínu og heimilisfangi.

Telst háttsemi þessi varða við 1. mgr. 10. gr., 1., sbr. 2., mgr. 45. gr., 1. mgr. 48. gr. og 59. gr., sbr. 5. gr., laga nr. 66/2006, sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.

Þess er einnig krafist að ákærði verði dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr 18. gr. laga nr. 66/2006.“

Ákærði kom fyrir dóminn og játaði greiðlega sök. Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða, sem óskaði ekki eftir skipun verjanda, var gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar. Er játning ákærða í samræmi við önnur gögn málsins og verður hann sakfelldur fyrir brot sitt en það er í ákæru rétt fært til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði, sem liggur frammi í málinu, var ákærða gerð sekt fyrir brot gegn 1., sbr. 2., mgr. 45. gr. umferðarlaga nr. 50/1987 og að aka sviptur ökurétti þann 25. ágúst 2011 og þann 7. mars 2011 gekkst ákærði undir viðurlagaákvörðun fyrir brot gegn 3. mgr. 45. gr. umferðarlaga og að aka án ökuréttinda auk brota gegn lögum um ávana- og fíkniefni. Ákærði var sviptur ökurétti í tvö ár og tvo mánuði frá 7. mars 2013 þann 25. ágúst 2011.

Með hliðsjón af ofansögðu, og því að um mikil verðmæti er að ræða sem ákærði tók skv. ákærulið I auk dómaframkvæmdar er refsing ákærða nú ákveðin fangelsi í fjóra mánuði. Ekki eru skilyrði til að skilorðsbinda refsinguna.

Þá ber að svipta ákærða ökurétti ævilangt frá 7. mars 2013.

Ákærði greiði allan sakarkostnað, sem er samkvæmt yfirliti 128.517 krónur.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, K-x-x S-x-x, sæti fangelsi í fjóra mánuði.

Ákærði er sviptur ökurétti ævilangt frá 7. mars 2013.

Ákærði greiði allan sakarkostnað, 128.517 krónur.

Á-kvk-nf G-kvk-nf.